Születési név megváltoztatásával kapcsolatos információk

A születési név az a név, mely az érintettet a születési anyakönyvi bejegyzése alapján megilleti. Magyar állampolgár születési neve családi és utónévből áll. A családi név egy vagy kéttagú lehet. A kéttagú családi nevet kötőjel köti össze. Anyakönyvezni egy vagy két utónevet lehet.

Magyar állampolgár születési családi és utónevének megváltoztatását – kérelmére – a központi anyakönyvi szerv engedélyezheti.

**Szülő családi nevének megváltoztatása kiterjed családi nevét viselő kiskorú gyermekére is.** **Ha házastárs változtat nevet, és azt a nevet a másik házastárs valamilyen formában viseli, a névváltoztatás rá is kiterjed.**

Magyartalanul képzett név, történelmi név, régies írásmóddal írott családi név engedélyezése - különös méltánylást érdemlő körülményt kivéve - nem lehetséges.

Amennyiben a névváltozással érintett anyakönyvi esemény külföldön történt a névváltoztatás feltétele a hazai anyakönyvezés.

A név megváltoztatása iránti kérelmet személyesen kell benyújtani bármely anyakönyvvezetőnél.

A külföldön élő magyar állampolgár a kérelmét bármely hivatásos konzuli tisztviselőnél is előterjesztheti.

Kiskorú gyermek névváltoztatását törvényes képviselője, cselekvőképességet kizáró gondnokság alatt álló személy kérelmét a gondnok terjesztheti elő. Kiskorú gyermek esetében, akkor is kell mindkét szülő hozzájárulása a név megváltoztatásához, ha a szülők elváltak (A két szülő együtt, személyesen nyújthatja be a kérelmet). Ettől csak abban az esetben lehet eltérni, ha valamelyik szülő felügyeleti jogát megvonták és ezt jogerős bírósági határozat igazolja. 14. életévét betöltött kiskorú esetén az ő hozzájárulása (személyes aláírása az anyakönyvvezető előtt) is szükséges.

A születési név megváltoztatására irányuló kérelem esetén - függetlenül attól, hogy hányadik alkalommal kéri a névváltoztatást – 10.000,- Ft összegű **igazgatási szolgáltatási díjat kell fizetni** Budapest Főváros Kormányhivatala által megjelölt számlára az alábbiak szerint:

Átutalás összege: 10.000 Ft

Számlaszám: **10023002-00299592-00000000**

Kedvezményezett neve: **Budapest Főváros Kormányhivatala**

Közlemény: **a névváltoztatással érintett személy házassági és születési neve** (*kiskorú vagy gondnokolt esetén is minden estben a névváltoztatással érintett személy nevét szükséges feltüntetni, nem pedig a befizetést teljesítő személyét*)

Az átutalás megtörténtének igazolására szolgáló banki visszaigazolás másolatát a névváltoztatási kérelemhez csatolni szükséges.

Kérelemhez csatolandó dokumentumok:

* az érintett fél személyazonosító okmánya, lakcímkártyája
* születési anyakönyvi kivonata
* ha házas, a házassági anyakönyvi kivonata
* kiskorú gyermekének, gyermekeinek születési anyakönyvi kivonata
* az igazgatási szolgáltatási díj átutalása megtörténtének igazolására szolgáló banki visszaigazolás másolata